सूरत के व्यवसायी ने खरीदी सचिन की लाल फेरारी  
कभी सचिन तेंदुलकर की सवारी रही मशहूर 360 मोडेना फेरारी को सूरत के एक व्यवसायी ने खरीद लिया है।
कभी सचिन तेंदुलकर की सवारी रही मशहूर 360 मोडेना फेरारी को सूरत के एक व्यवसायी ने खरीद लिया है। राजहंस समूह के प्रमुख जयेश देसाई ने बताया कि उन्होंने एक पखवाड़े पहले ही कार खरीदी है।  उन्होंने कहा, मैंने 360 मोडेना फेरारी कार सीधे सचिन तेंदुलकर से सभी कानूनी दस्तावेजों के साथ खरीदी। उन्होंने कीमत बताने से इनकार कर दिया।  लक्जरी कारों के शौकीन देसाई ने कहा, फेरारी चलाना मेरा सपना था जो अब सच हो गया है। फार्मूला वन चैम्पियन रहे रेसर माइकल शूमाकर ने तेंदुलकर को वह कार तोहफे में दी थी। देसाई ने कहा कि यह कार उनके लिये अनमोल है क्योंकि यह उन्होंने महान बल्लेबाज से ली है।  यह पूछने पर कि क्या वह तेंदुलकर को जानते हैं या उनके दोस्त हैं, उन्होंने कहा, मुझसे सिर्फ कार के बारे में पूछिए, सचिन के बारे में नहीं। यह फेरारी 2003 में विवादों के घेरे में आ गई थी जब सचिन ने उस पर से कस्टम शुल्क माफ किए जाने की गुजारिश की थी जबकि उन्हें यह किसी टूर्नामेंट में पुरस्कार नहीं बल्कि तोहफे में मिली थी।  अगस्त 2003 में वित्त मंत्रालय ने तेंदुलकर को एक करोड़ 13 लाख रुपये की कर राहत दे दी थी। कार सचिन को फिएट कंपनी ने दी थी जब उन्होंने डान ब्रैडमेन के 29 टेस्ट शतकों की बराबरी की थी। फेरारी के फार्मूला वन ड्राइवर शूमाकर ने सिल्वरस्टोन, इंग्लैंड में तेंदुलकर को वह कार तोहफे में दी थी। तेंदुलकर इस समय अपने परिवार के साथ ब्रेक पर इंग्लैंड में हैं।